Document ID: /fineweb-2-swissfilter-quality_10-filterrobots/filtered/01798.jsonl.gz/603

Mir wünsche öich aune es schön's, unfaufrei's u erfougrich's nöis Jahr-2021!
Uf das mir wieder chöi zämme stah u öich mit üsne Tön erfröie.
Bis gly..
Mä hets gseh cho u doch hei mir no chli ghoffet...aber itz müesse oh mir leider üses Konzärt u Theater vom Jäner 2021 absäge.
Grad ganz ohni z'Üebe u mit aune angere Risikofaktore, wo di spezieui Ziit mit sich bringt, wei u chöi mir sone Event nid düreführe.
Mir wünsche öich gueti Gsundheit, ganz ä schöni Adventsziit u bsinnlächi Feschttäg mit öine Liebschte.
Mä ghört sich im nöie Jahr!
Am Sunntig hei mir scho wieder ir Chiuche z'Grosshöchstette dörfe ga singe. Wie au Jahr hi mir am Bättag d'Predigt musikalisch dörfä umrahme.
Das isch aber vorussichtlech leider oh scho dr letscht Uftritt gsi für das Jahr.
Ahschliessend si mir uf Zäziwiu ih z'Bahnhöfli öpis ga ässe u trinke.
Ändlech ume mau öpis Erfröilechs!
Geschter hei mir am Hochziit vo Schafroths wieder mau dörfe vor Publikum singe.
Es isch e wunderschöne Spätsummertag mit viu Sunne u liebe Lüüt gsi.
Danke hi mir dörfe ä öiem grosse Tag derbi sy!
Mir vom Jodlerklub wünsche öich nume z'Beschte uf öiem gmeinsame Läbeswäg.
Häbet Sorg zunang.
E chline Liechtblick...
Für au die Lüüt, wo üs das Jahr no einisch wette ghöre, empfähle mir z'Predigtsinge vom nächschte Sunntig, dr 20. September 2020, ir Chiuche z'Grosshöchstette am 09:30 Uhr.
Mir würde üs fröie, we mir öich zahurich mitem nötige Abstang ir Chiuche dörfe begrüesse!
Wie dir unger im Programm chöit gseh, isch leider oh z'Adventskonzert abgseit worde, wüu dr Wiehnachtsmärit z'Grosshöchstette nid statt fingt.
Am 16.Juli 2020 hei mir üsi letschti Singprob vor de Summerferie gha.
Leider hei mir denn vernoh, dasss oh z'Konzärt vor Jodlergruppe "Echo vom Flösch" abgseit isch worde.
Di nächschti Singprob hei mir de vorussichtlech am 13.Ougschte 2020.
Bis denn heisst's:
Heu-ed, heu-ed, heu-ed Lüt, wär nid heu-ed, chunnt zu nüt.
Äntlech hei mir üsi Singprob wieder chönne ufnä!
Mir hei mit dr Gmeind zäme äs grössers Üebigslockau gsuecht u gfunge.
Bis sicher zu dä Summerferie, chöi mir im Alpesaal z’Grosshöchstette probe.
Ohjee, ohjee...
Es isch unschwär z'errate, dass witeri Uftritte u Fescht ids Wasser gheie. Äbefaus düe mir üsi Singprobe witerhin uf Is lege bis z'BAG witeri Lockerige bekannt giit.
Bitte beachtet z'neue (provisorische) Jahresprogramm.
Häbit sorg u blibet gsung!
-Üse Uftriit am Ungerhautigsabe vom Jodlerklub Gäu am 04.April.2020 isch abgseit/verschobe worde!
-Äbefaus düe mir üsi Singprobe bis am 07. Mai 2020 ungerbräche.
Wie u wenn das es witer geit, vernähmet dir nah dis nah u bis den heisst's; Gsung blibe, d`Fröid nid verliere u öpe es Jützi nä oder lose.
D'Miriam het wieder bös!
Mir lehre wieder ä ganzi Palette nöii Jütz u Lieder u so gseht das aube us….
Er het z'erschtä Konzärt bereits hinger sich u doch isch är no chli grüen hinger de Ohre.
Är chunnt vo Ursälle u heisst Michu Bärtschi.
Michu, mir hei fröid das mir di dörfe i üsne Reihe ha.
Mir wünsche dir viu schöni u lehrrichi Stunde bim Singe. Blib so wit bisch...
Mir luegä uf es wunderschöns u intensivs Wuchäänd zrügg… Mir hei es Jahr lang güebt u probet, gfielet u oh chli zwiflet. Ändlech isch es de letscht Wuchäänd sowit gsi u mir hei z'Glehrte chönne zum Beschtä gäh.
Danke viu mau sit dir aui so zauhrich erschiine u heit öich Ziit gno für üs.
No einisch schlafe u de isches äntlech so wiit.
Mir si parat u fröie üs uf öie Bsuech.
Bis gli..
PS: es het no frei Plätz
Früsch ab Press!
Unger dr Rubrik "Auftritte/Jahresprogramm" finget dir no witeri Informatione.
Zum Jahresabschluss het sich nomau die ganzi Jodlerfamilie troffe. Mir hei gred, glachet u ab und zue de no es Jützi gno (mir si ja ke Turnverein).
Am Heidi Bichsu u sim Team wette mir ganz härzlech Danke, dass mir bi öich dörfä Probä u dir dür z`Jahr geng guet zu üsem Wohl lueget. MERCI VIU MAU!
Mir hei geschter z'letschtä Konzärt vo däm Jahr gha u d'Chiuche isch us aune Näht platzt. Es het oh Grund drzue gäh … Näb de Biträg vom gsamte Jodlerklub het z'Jodlerquartett (Miriam Schafroth, Peter Schafroth, Peter Thierstein, Daniel Blum) z'Lied "Di Wäg" vom Ueli Zahnd zum Beschte gäh. Zuesätzlich het sich oh es nöis Terzett (Samuel Mosimann, Peter Liechti, Adrian Schafroth in Begleitig am Örgeli vor Miriam Schafroth) spontan biudet, wo z'Lied "E glückliche Sunntig" vom Ueli Schüpbach souverän vortrage het - Bravo! Oh di disjähregi Wiehnachtsgschicht vor Miriam het di wunderschöni Adventsziit ihglüüte.
Mir danke öich ganz härzlech für das zauhriche Erschiine u di grosszüügegi Kollekte.
Mir wünsche öich e schöni u bsinnlechi Adventsziit u wes de sowit isch: "Fröhlechi Wiehnachte!"
Mir wette üs härzlech bir HG Wichtrach für dä wunderbar Jodlerabe bedanke! Es isch schön, we aues so top organisiert isch u mir üser Vorträg ire voll besetzte Halle dörfe zum Bestä gäh. Dir heit ä super Sach uf d'Bei gstellt - Bravo!
D'Fotos finget dir wie immer unger dr Rubrik "Üser Uftritte u schüsch Heugeli".
U wes euch gfaue het, de hei mir oh geng Fröid, we dir öpis ih üses Gäschtebuech schriebet. Merci!
Es isch wieder eine unger dr Hube! Juheee..
Es isch wieder emau sowiit gsi u mir si uf üsi lang ersehnti Jodlerreis gange. Mitem Car si mir richtig Appizäll los gfahre u hei ungerwägs e Kaffipouse im Bäre z`Holzike gmacht. Im schönä Appizäll acho, hei mir z`härzige Dörfli erkundet u üs verpflegt. Am Namittag si mir id Brauerei Locher u hei üs im Bierbraue u Degustiere witerbildet. Gäge Abe si mir richtig Schwägalp, wo mir im Hotel Säntis nachem Wellnesse fein Z`Nacht gässe hei u dr Abe hei la usklinge. Nachem Motto "Der frühe Vogel fängt den Wurm" si mir am Sunntigmorge mit dr Schwebebahn ufe Säntis, wo üs ä richhautige Brönsch het erwartet. Bi herrlechem Wätter u voue Büch si mir no chli ufem Säntis umekrabblet u hei no dr Eint oder Anger Jutz furt putzt. Umä Mittag um si mir wieder richtig Ämmitau zue u hei z`Summiswaud im Bäre no z`Abe gno.
Mir danke aune Gaschthöf u am Hotel, wo guet zu üs gluegt hei. O es grosses Merci geit a z`Carungernähme Neukomm, spezieu a Chauffeur Küsu. U ganz ä härzleche Dank giit a Peter Thierstein, wo die ganzi Reis super organisiert u planet het.
Es isch es wunderbars u z`friednigs Wucheänd mit dr Jodlerfamilie gsi.
Fotos finget dir wie geng unger dr Rubrik "üser Uftritte u schüsch Heugeli"
Am Sunntig hei mir d`Predigt inklusiv äre Touffi ir Chiuche Grosshöchstette musikalisch dörfe umrahme. Aschliessend hets vor Kirchgmeind us es chlises Apéro gä. Merci viu mau a derä Steu. Drufabe si mir ih Pizzeria Bahnhof uf Zäziwil ga z`Mittag ässe. Oh am Team vom Restaurant Bahnhof danke mir viu mau für die flotti Bewirtig u für di grosszügige Spände für üses Jahreskonzärt.
D`Fotos finget dir wie geng unger dr Rubrik "Uftritte u schüsch Heugeli".
Mir hei am letschtä Fritig z`Münsigä dr erscht Uftritt nach üsne Sommerferie gha. Mit em Bietschhornjutz vom Michi Wallimann hei mir voreme sehr ufmerksame Puplikum dörfe singe. Mir Danke am JK Alpenrösli Münsige für das super Fescht.
Fotos vo däm Alass finget dir unger :
Am letschtä Fritig hei mir üs no einisch mit Kind und Kegel troffe, bevor das es i di wohlverdiente Summerferie isch gange. Mir hei wie au Jahr d`Fliespriise für üser Jodler verteilt u üsne liebe Froue, Fründine, Ching, Theaterlüüt, Vorstandsmitglieder u ar Dirigäntin danket für au das, wo si dür z`Jahr für üs mache.
Das isch e richtigi Fröid, ä Teil vo derä grosse Jodlerfamilie z`sy.
Schöni Ferie!
Ps: Fotos finget dir unger dr Rubrik: Üser Uftritte u schüsch Heugeli
Oh üs isch es z`heiss worde, so hei mir üsi Singprob churzerhand use verleit.
Juhu mir hei Grund zum Fiire!
Mir si am Berner-Kantonale z`Brienz mitem Wettvortrag "Schwendiflue Jutz" vom Simon Hefti mit dr Note 1 belohnt wordä. Mir danke aune, wo si cho losä u üs Dümme drückt hei.
Unger dr Rubrik "Uftritte u schüsch Heugeli" finget dir witeri Impressione zum Jodlerfescht.
Mir vom JK Grosshöchstette wünsche öich für öi gmeinsami Zuekunft nume z`Beschtä, schöni Stunde u vo Härze aus Guete.
Mir hei wieder es nöis Mitglied i üsem Klub dörfe ufnäh.
Er heisst Werner Brunner, chunnt ursprünglech vom Toggeburg u isch ganz e ufgstelltä Bursch.
Mir wünsche dir ganz viu schöni Stunde u viu Gfröits i üsem Klub.
Üse Peter Schäfer isch am 9.Februar 2019 z Burgdorf zum Ehreveteran geehrt worde!
Pesche mir gratuliere dir ganz härzlech u wünsche dir witerhin viu Fröid.
Am 23. November 18 hei mir gholfe die nöi CD vor
Miriam Vorstelle. I dr Chilche Meiringe hetts es Idrücklechs u wunderschöns Konzärt gä.
Meh Biuder i dr Rubrik "Üser Uftritte u süsch no Heugeli".
Juhee Juhee
es isch gscheh,
die nöii Schibe isch da
die mues me doch eifach ha!
Bstellige bi Schafroths oder allne Klubmitglider!
Dr JK Grosshöchstette u dr JK Schüpbach hei d Ehr gha am ökomenische Gottesdienscht im Stockalpergarte em Samschtig am Eidg. Jodlerfescht ds Brig ds singe!
"Ohni Wort", Üse Chirschiboum" u dr "Tummligratjutz" hei mir zum Beschte gäh! Heiss isches gsi, aber idrücklech! Danke allne zäme!!
Üse Emil Stricker isch am 11.Februar 2017 z
Tramelan zum Ehreveteran gehrt worde!
Mir gratuliere ihm ganz härzlech u wünsche ihm no witerhin vil gfröiti Stunge i üsne Reihe!